Hver dag i den kommende periode stiller Berlingskes Politiko 17 faste spørgsmål til en af Folketingets 179 medlemmer.

I dag kan du komme tæt på Dansk Folkepartis transportordfører Kim Christiansen.

1. Hvad er opskriften på en god dag for dig?

»En dag, hvor jeg ikke skal alt for tidligt op - og hvor dagen nogenlunde følger det planlagte.«

2. Hvornår føler du dig mest magtfuld?

»Når en minister mangler mine mandater.«

3. Hvem ser du op til?

»Jeg ser ikke op til nogen som 60-årig, men der er mange mennesker, jeg respekterer.«

4. Hvad kan gøre dig mest rasende?

»Hvis nogen fylder mig med løgn.«

5. Hvad ville du lave, hvis du ikke var politiker?

»Så havde jeg nok stadig haft min isenkram-forretning. Eller gjort noget mere ved musikken.«

6. Hvad er det mest dramatiske øjeblik i din politiske karriere?

»Det var nok episoden omkring Waterfront, hvor jeg blev involveret i en række ting, hvor min hæderlighed blev betvivlet af pressen – det gør altid ondt, når man ved, man ikke har lavet fejl af ond vilje.«

7. Hvor kommer dine holdninger fra?

»Af det samfund, vi lever i, og den måde, det har udviklet sig negativt på – hvor man indimellem føler sig som fremmed i eget hus.«

8. Hvad er den bedste bog, du har læst?

»Jeg læser ikke bøger, men faglitteratur og historie.«

9. Hvis du havde 1 mia. kr., hvad ville du så bruge dem på?

»Jeg ville gøre alle mine venner til millionærer og betale min gæld.«

10. Hvad tænker du på, når du ikke kan falde i søvn?

»Som regel mit arbejde.«

11. Hvad er det vigtigste, du har ændret i det danske samfund?

»Jeg ved ikke, om jeg har ændret noget, men jeg har da været med til at fremme en række infrastrukturprojekter, som ikke var blevet til noget, hvis jeg ikke havde siddet i Folketinget.«

12. Hvilken politiker fra et andet parti end dit eget er den bedste debattør i Folketinget?

»Simon Emil Ammitzbøll fra Liberal Alliance og Finn Sørensen fra Enhedslisten.«

13. Hvad er løsningen på samfundets største problem i øjeblikket?

»Permanent grænsekontrol, og hjemsendelse af ikkevestlige indvandrere, som ikke bidrager positivt til det danske samfund – herunder et opgør med islamiske, ekstremistiske holdninger.«

14. Hvilken beslutning/lov ærgrer du dig mest over at have lagt stemme til?

»Tildelingen af statsborgerskaber – hver gang.«

15. Hvad er det mest skelsættende øjeblik i dit liv?

»Da jeg blev valgt til folketinget.«

16. Hvad synes du fylder for meget i den politiske debat?

»Personfnidder. Men det synes pressen jo er god underholdning.«

17. Hvad kan gøre dig mest bange?

»At finde ud af, at man kender flere og flere på kirkegården.«

Rubrikken er ændret fra »DF-politiker: Jeg ærgrer mig hver gang, vi giver en udlænding et dansk statsborgerskab«